# A Lærerveiledning: SKAM-introene – filmatiske virkemidler

**Tidsbruk og materiale**

Opplegget varer ca. 4-6 norsktimer. Det er meningen at man starter med trinn 1 og arbeider seg gjennom alle trinnene, men hvis man ikke har tid til å gjøre hele opplegget, kan man selvfølgelig enten velge ut enkelte oppgaver fra hvert trinn, eller bare gjøre trinn 1 og 2.

Oppgavene er lagt opp slik at elevene skal få gradvis større innsikt i temaet. De siste trinnene vil enten være skriveoppgaver eller større prosjekter som delvis gjøres i norsktimene og delvis som hjemmearbeid.

*Materiale*: Klipp fra SKAM

* Intro sesong 2 <https://tv.nrk.no/serie/skam/MYNT15000116/sesong-2/episode-1>
* Intro sesong 3 <https://tv.nrk.no/serie/skam/MYNT15200116/sesong-3/episode-1>
* Intro sesong 4 <https://tv.nrk.no/serie/skam/MYNT15000117/sesong-4/episode-1>

**Organisering av undervisningen**

**Trinn 1:** Elevene arbeider med en av introduksjonene til serien og gjør oppgavene. Hvis noen grupper blir fortere ferdig enn andre, kan de jobbe med flere av introduksjonene. Elevene ser dem på dataskjermer på de enkelte gruppene. Det kan være en fordel at elevene sitter på grupperom når de skal se film sammen.

Introduksjonene er eksempel på komplekse sammensatte tekster som både er avgrenset og har mange ulike filmatiske virkemidler. Derfor er de også takknemlige å jobbe med. Elevene sitter etterpå gruppevis og diskuterer spørsmålene. Gruppeleder samler gruppa, leder arbeidet og passer på at spørsmålene blir grundig behandlet. Sekretæren fører referat.

Alle er ansvarlig for å gjennomføre arbeidet – og å kunne svare på spørsmål i etterkant av gruppearbeidet i klasseromsamtalen.

**Trinn 2:** Elevene jobber med et veldig vanlig virkemiddel i sammensatte tekster, nemlig musikk. Musikkbruken i Skam er interessant og har mange funksjoner, og en ekstra fordypning i musikk skal gi elevene mulighet til å reflektere over hvordan dette virkemiddelet både er stemningsskapende, kan fungere som en kommentar til scenen eller kan skape kontraster mellom det man ser og det man hører. Elevene kan jobbe individuelt eller sammen i par.

**Trinn 3:** Etter å ha arbeidet med introduksjonene til Skam-sesongene skal elevene få lage en introduksjonsfilm til en av tekstene i norskboka. I arbeidet skal de også bruke virkemidlene de har lært om i oppgavene ovenfor.

Prosjektarbeidet varer en uke. Elevene sitter gruppevis og lager dreiebok. Som lærer bør du gi dem informasjon om at en dreiebok er en form for disposisjon, og at de for eksempel kan skrive inn hvert klipp med detaljer som kameravinkling, dialog, forgrunn-bakgrunn. Her står man fritt til å velge mange detaljer i dreieboka, eller ganske få. Det er også viktig å minne om at elevene skal gjøre filmen interessant for seeren, som skal bli nysgjerrig på teksten.

All informasjon om dine forventninger til filmen må formidles til elevene. Dere bør være i dialog om kravene til det ferdige produktet, og komme fram til hva som er rimelige krav til introduksjonsfilmen sammen.

Elevene kan bruke sin egen mobiltelefon eller et redigeringsprogram. Hvis de vil lage en introduksjon som er inspirert av fiksjonsrealismen i Skam, kan kanskje videofunksjonen på en mobiltelefon brukes? Her må man ta høyde for at elevene har ulik kompetanse når det gjelder redigering, og at man må åpne opp for at elevene selv kan velge programvare ut fra forutsetninger.

Læreren kan gi karakter både ut fra vurdering av prosess (formativ vurdering), for eksempel av et førsteutkast til dreieboka, og summativ vurdering på det ferdige produktet.

**Kompetansemål:**

**Kompetansemål etter vg1 studieforberedende utdanningsprogram og 2vg yrkesfaglig utdanningsprogram**

Muntlig kommunikasjon:

* kombinere auditive, skriftlige og visuelle uttrykksformer og bruke ulike digitale verktøy i presentasjoner

Skriftlig kommunikasjon:

* bruke ulike estetiske uttrykksformer i sammensatte tekster

Språk, litteratur og kultur:

* tolke og vurdere sammenhengen mellom innhold, form og formål i sammensatte tekster

**Kompetansemål etter vg2 studieforberedende utdanningsprogram / VG3 Påbygg**

Muntlig kommunikasjon:

* presentere norskfaglige emne og drøfte det framlagde stoffet
* formidle faginnhold presist og bruke digitale medier og verktøy i formidlingen

Språk, litteratur og kultur:

* analysere innholdet og vurdere bruken av virkemidler i tekster som er hentet fra digitale medier

**Kompetansemål etter vg3 studieforberedende utdanningsprogram /VG 3 Påbygg**

Muntlig kommunikasjon:

* bruke retoriske og digitale ferdigheter til å produsere og framføre sammensatte tekster

Skriftlig kommunikasjon:

* lese et utvalg av samtidstekster på nynorsk og bokmål og drøfte disse tekstene språklig og tematisk i forhold til vår tid

Språk litteratur og kultur:

* tolke og vurdere komplekse sammensatte tekster